Nanna Westerby (SF), 2009-11-24:
Da vores ordfører, hr. Karsten Hønge, ikke kan være her i dag, vil jeg redegøre for SF's holdning til det her lovforslag.
I SF mener vi, det er på høje tid, der gøres noget for de tusindvis af unge, der lige nu står og mangler en praktikplads for at kunne gøre deres uddannelse færdig.
Det er uddannelsesmotiverede unge, der står i kø til at tage en uddannelse, og vi burde gribe dem og sætte dem i gang lige med det samme.
Så det ville være dumt ikke at støtte det her forslag.
Det er jo helt urimeligt, at unges mulighed for at få en uddannelse skal være underlagt tilfældige udsving i de økonomiske konjunkturer, og vi risikerer at tabe mange unge på gulvet, hvis ikke der gøres noget lige nu.
SF har selv fremlagt en række forslag, der vil give ungdommen en reel uddannelsesgaranti, og som går ud på, at der bl.a. åbnes op for skolepraktik på flere indgange, end det er tilfældet i dag, netop for at sørge for, at unges uddannelse ikke er afhængig af op- og nedture på arbejdsmarkedet.
Så vil vi i SF også i højere grad se på, hvordan vi kan få oprettet flere reelle praktikpladser i virksomhederne.
Det kan f.eks. gøres, ved at det offentlige kræver, at alle firmaer, der udfører arbejdsopgaver eller leverer ydelser, har medarbejdere under uddannelse.
SF har også tidligere foreslået en forhøjelse af støtten til de virksomheder, der tager elever, så vi er derfor tilfredse med, at virksomheder med det her forslag får et større incitament til at tage lærlinge. Midt i begejstringen må jeg dog sige, at regeringen altså har været meget langsommelig i arbejdet for at skaffe flere praktikpladser.
Problemet med de manglende praktikpladser har været kendt i rigtig lang tid, mere end et år nu faktisk.
Den 1. juni lavede regeringen det første forslag, der skulle skaffe flere praktikpladser.
Det var meget sent, og desuden kunne man allerede dengang se, at det forslag forslog som en skrædder i Helvede.
Derfor er det igen meget sent, når man først kommer med næste omgang forslag nu.
Lige nu er det sådan, at ungdomsarbejdsløsheden går op og uddannelsesniveauet går ned.
Det er jo helt bagvendt.
Hvad der skulle gå op, går ned, og hvad der skulle gå ned, går op.
Vi kan selvfølgelig derfor støtte det forslag, som er fremsat.
Jeg må dog sige – det ligger så ikke direkte i det her forslag – at vi ikke er tilhængere af, at der tages penge fra Arbejdsmarkedets Feriefond.
Den fond har et godt formål at bruge de penge til, nemlig ferieoplevelser til børn og unge, der ellers har svært ved at få de oplevelser.
Finansieringen kunne i stedet klares, ved at erhvervslivet selv kom til at betale via AER.
Det er kun rimeligt, at virksomheder, der selv senere skal have fornøjelse af de faglærte, kommer til at bidrage til at skaffe flere praktikpladser.
Samtidig vil jeg så også bruge den her lejlighed til at sige, at vi er helt enige med Socialdemokratiet i, at det er håbløst, at man vil skrotte en i forvejen tvivlsom uddannelsesgaranti ved at sige, at den nu kun skal gælde for trin 1.
Det er at reducere erhvervsuddannelserne til halve uddannelser.
Jeg er rigtig bekymret for, om det vil gøre erhvervsuddannelserne mindre attraktive i forhold til andre uddannelser, hvor man har en hel uddannelsesgaranti, og jeg er også bekymret for, at vi kommer til at sende nogle af dem, der kun kommer igennem trin 1 nu, ud til arbejdsløshed, fordi der altså ikke er så mange job til dem.
Men SF støtter alt i alt det her lovforslag.